*2020. gada izskaņā Vislatvijas kustība “Lielā talka” un “Pasaules talka” rīko konkursu Latvijas skolu 5.-12. klašu skolēniem*

***“Tīra vide – neatņemama mana un manu vienaudžu Latvijas sastāvdaļa”***

Konkursa nolikums

Parādi mums savu un domu biedru radošumu un kļūsti par „Lielās Talkas” informatīvās kampaņas vēstnesi!

To, cik nozīmīgi saglabāt tīru un skaistu pasauli nākamajām paaudzēm, pēdējā desmitgadē akcentējuši tieši jaunieši. Lai šo mērķi sasniegtu, jādomā ne tikai par to kā atbrīvot apkārtējo vidi no atkritumiem un cīnīties ar sekām, bet iet soli tālāk un raudzīties nākotnē – sabiedrībā aktualizējot vides jautājumus, un nepieciešamību par to rūpēties.

Par to, kādā pasaulē dzīvosim pēc pāris desmitgadēm, jājautā tieši viņiem! Tieši Tev, jaunieti! Noteikti Tev ir idejas par to, kā uzrunāt savus draugu un klases biedrus rūpēties par vidi un nākt klajā ar inovatīvām un interesantām idejām. Piedalies konkursā un kļūsti par vienu no Lielās Talkas 2022 vēstnešiem un idejas nesējiem zaļas, tīras Latvijas un pasaules veidošanā!

**DALĪBNIEKI**

Vispārizglītojošo un speciālo izglītības iestāžu 5. – 12. klašu skolēni individuāli vai komandā.

**ĪSTENOŠANAS LAIKS**

No 2020. gada 17. decembra līdz 2021. gada 1. decembrim.

**VEICAMAIS UZDEVUMS**

Vēlamies, lai individuāli vai kopā ar domubiedriem nofilmē video klipu vai izveido plakātu, akcentējot nepieciešamību rūpēties par apkārtējo vidi, lai to būtu iespējams saglabāt nākamajām paaudzēm. Ļauj vaļu radošām idejām un darbā pastāsti, kādus ieradumus mums vajadzētu piekopt, lai ar savām ikdienas darbībām mēs samazinātu piesārņojumu. Ņem vērā, ka vides piesārņojuma viedi ir dažādi, tāpat kā iespējamie risinājumi, lai tos samazinātu!

Radošāko darbu autori kļūst par „Lielā Talka 2022” sociālo tīklu informatīvās kampaņas sastāvdaļu.

Izvērtē vēstījumu, ko plāno sagatavot, lai tas būtu skaidrs un uzrunājošs, tajā pašā laikā, uzdrošinies izpausties radoši!

Kopā ar radošo darbu, jāiesniedz informācija par autoriem: neliels apraksts un kontaktinformācija (e-pasta adrese un tālruņa numurs), kā arī skolas nosaukums.

**FORMĀTS**

**Horizontāli** nofilmēts video, kas ir ne vairāk kā 80 sekunžu garš, digitāli veidots plakāts A4 vai A3 formātā zīmēts plakāts, kas iesūtīts attēla formātā.

**DARBU IESNIEGŠANA**

Līdz **2021. gada 1. decembrim** uz e-pastu ([zanda.kocane@onecom-latvia.com](mailto:zanda.kocane@onecom-latvia.com)) jāiesūta gatavs projekts.

**REZULTĀTU PAZIŅOŠANA**

* Līdz 2021. gada 10. decembrim žūrija izvēlēsies vienu radošāko autoru, katrā no minētajiem reģioniem: Kurzemes, Latgales, Vidzemes, Zemgales un Rīgas.

Reģionu uzvarējušo komandu saraksts tiks publicēts Lielās talkas mājaslapā [www.talkas.lv](http://www.talkas.lv) sadaļā *Sākums*.

**BALVU FONDS**

Pieci radošāko darbu autori uz mēnesi kļūst par Lielās Talkas vēstnešiem un daļu no informatīvās kampaņas, kā arī to veidotie video un plakāti tiks iekļauti Lielās Talkas komunikācijas aktivitātēs, tos izvietojot Lielās Talkas sociālajos tīklos un mājaslapā. Konkursa laureāti tiks aicināti uz „Lielā Talka 2022” ietalkošanas pasākumu Rīgā. Tāpat uzvarētājs saņems dāvanu karti no Lielās Talkas 200 eiro vērtībā.

Reģionālie finālisti saņems veicinošas balvas no Lielās Talkas un Pasaules talkas atbalstītājiem.

**ORGANIZATORI**

Kustības “Lielās Talka” organizatori - biedrība “Pēdas”.

**PAPILDINFORMĀCIJA**

Zanda Kočāne

Projekta koordinatore:

Mob. tel.:+371 25644492

e-pasts: [zanda.kocane@onecom-latvia.com](mailto:zanda.kocane@onecom-latvia.com)

*Lielā Talka ir lielākā Latvijas nevalstiskā kustība, kas balstās uz brīvprātīgu līdzdalību vides sakopšanā, atveseļošanā un labiekārtošanā, radot saliedētību, pozitīvismu un labi padarīta darba sajūtu. Savas pastāvēšanas otro desmitgadi 2019. gadā aizsāk ar jaunām vēsmām vides domāšanā, plašāk aicinot cilvēkus domāt un rīkoties, lai iznīdētu vides piesārņojuma cēloņus, ne tikai sekas, kā arī atveseļotu mūsu izpratni par cilvēka un dabas mijiedarbību.*

*Lielās Talkas kustības pamatā ir gudri organizēta sabiedrības iesaiste, iekļaujot visas pašvaldības, skolas, biznesa jomas partnerus, medijus, diasporas organizācijas, un, protams, pats galvenais – katru atsaucīgo talcinieku! Lielās Talkas vadītāja kopš tās pirmsākumiem ir iedvesmojošā un vienmēr idejām bagātā Vita Jaunzeme.*